
RAPORT COMUN
asupra
 Cererii de reexaminare a Legii pentru modificarea şi completarea Legii educaţiei naţionale nr.1/2011 
(Pl-x 239/2011/2012)

În conformitate cu prevederile art.134 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru învăţământ, ştiinţă, tineret şi sport au fost sesizate cu adresa nr. Pl-x 239/2011/2012 din 4 septembrie 2012 pentru dezbatere în fond şi întocmirea unui raport comun, cu cererea de reexaminare a Legii pentru modificarea şi completarea Legii educaţiei naţionale nr.1/2011 (Pl-x 239/2011/2012), ca urmare a Deciziei Curţii Constituţionale nr.681 din 27 iunie 2012, publicată în Monitorul Oficial al României, Partea I, nr.477 din 12 iulie 2012.
Legea pentru modificarea şi completarea Legii educaţiei naţionale nr.1/2011 (Pl-x 239/2011/2012) a fost adoptată, iniţial, de Camera Deputaţilor, ca urmare a depăşirii termenului de 45 de zile, potrivit, art.75 alin.(2) teza a III-a din Constituţia României, republicată, şi de Senat, în calitate de Cameră decizională, în şedinţa din 23 aprilie 2012. Legea a fost trimisă la promulgare la data de 7 mai 2012.
Iniţiativa legislativă are ca obiect de reglementare modificarea Legii educaţiei naţionale nr.1/2011, reglementarea propusă vizând managementul universităţilor, oferirea unui conţinut european conceptului de autonomie universitară, garant pentru întreg învăţământul superior românesc, precum şi gratuitatea învăţământului superior de stat.

     Preşedintele României a solicitat Curţii Constituţionale să se pronunţe asupra constituţionalităţii Legii pentru modificarea şi completarea Legii educaţiei naţionale nr.1/2011, pentru că se încalcă dispoziţiile constituţionale ale art.44 alin.(1) şi (2) privind dreptul de proprietate privată, precum şi cele ale art.32 alin.(6) privind autonomia universitară.
Asupra acestei legi a fost depusă sesizare de neconstituţionalitate la data de 29 mai 2012, în urma căreia Curtea Constituţională s-a pronunţat la data de 27 iunie, prin Decizia nr.681/2012, prin care declară Legea pentru modificarea şi completarea Legii educaţiei naţionale nr.1/2011 ca fiind neconstituţională în ansamblul său.
În motivarea Deciziei, Curtea Constituţională a reţinut că obiecţia de neconstituţionalitate este întemeiată deoarece patrimoniul constituit în condiţiile menţionate poate aparţine numai universităţilor particulare înfiinţate. Acest lucru nu înseamnă că fondatorii nu au dreptul la restituirea părţilor sociale iniţiale în caz de desfiinţare a universităţilor particulare. Ori, dispoziţiile legale criticate în speţă operează, în fapt, o dublă expropriere a instituţiilor de învăţământ superior particulare şi confesionale în favoarea fondatorilor. Acest lucru se realizează prin introducerea menţiunii (în partea a doua a alin. (1) al art. 229 din Legea nr. 1/2011) conform căreia patrimoniul acestor instituţii este proprietatea privată a fondatorilor. Practic, prin această lege este transferat fondatorilor atât patrimoniul lor iniţial (alcătuit din drepturi şi obligaţii) considerat ca făcând parte, în continuare, din patrimoniul lor general, cât şi patrimoniul dobândit de instituţiile de învăţământ superior particulare şi confesionale ulterior înfiinţării lor.

De asemenea, se constată că dispoziţiile articolului unic pct.18, prin care se modifică art.364 alin.(2) din Legea nr.1/2011 şi care prevăd că mandatele în curs ale organelor de conducere ale universităţilor se exercită, până la finalizarea lor, în condiţiile în care au fost obţinute, în ceea ce priveşte drepturile, obligaţiile, compatibilităţile şi incompatibilităţile, sunt retroactive, încălcând art.15 alin.(2) din Constituţie privind principiul neretroactivităţii legii civile.
Este de reţinut că a existat şi o opinie separată a doi judecători de la Curtea Constituţională, bazată pe considerentul că interpretarea sistematică a textelor criticate şi raportarea acestora la întreg conţinutul legii par a încălca dispoziţiile constituţionale ale art.44 alin.(1) şi (2) privind dreptul de proprietate şi ale art.32 alin.(6) privind autonomia universitară, dar că în lipsa acestor prevederi modificatoare, care au fost declarate neconstituţionale, se poate susţine, fără putinţă de tăgadă, că este încălcat dreptul de proprietate al fondatorilor, şi nu dreptul de proprietate al instituţiilor de învăţământ particulare.

În opinia celor doi judecători, modificările aduse Legii educaţiei naţionale erau absolut necesare pentru a ocroti în mod egal dreptul de proprietate privată al fondatorilor asupra patrimoniului instituţiilor de învăţământ superior particulare şi a-l delimita astfel de dreptul de proprietate privată al statului asupra patrimoniului instituţiilor de învăţământ de stat.
Preşedintele României a solicitat reexaminarea legii, în temeiul art.77 alin.(2) din Constituţia României, republicată, prin cererea adresată Parlamentului în data de 16 iulie 2012.
Potrivit art.147 alin.(1) din Constituţia României, republicată, dispoziţiile din legile şi ordonanţele în vigoare, constatate ca fiind neconstituţionale, îşi încetează efectele juridice la 45 de zile de la publicarea deciziei Curţii Constituţionale dacă, în acest interval, Parlamentul sau Guvernul, după caz, nu pun de acord prevederile neconstituţionale cu dispoziţiile Constituţiei.
Termenul constituţional de 45 de zile prevăzut la art.147 alin.(1) din Constituţia României, republicată, a expirat la data de 27 august 2012, dată de la care dispoziţiile Legii pentru modificarea şi completarea Legii educaţiei naţionale nr.1/2011, declarate neconstituţionale, şi-a încetat efectele juridice.
În conformitate cu prevederile art. 61, 63 şi 134 din Regulamentul Camerei Deputaţilor, republicat, astfel cum a fost modificat acest articol prin H.C.D nr.14/2010, membrii Comisiei juridice, de disciplină şi imunităţi  au dezbătut cererea de reexaminare în şedinţa din data de 11 septembrie  2012, iar membrii Comisiei pentru învăţământ, ştiinţă, tineret şi sport în data de 19 septembrie 2012.
La şedinţa Comisiei juridice, de disciplină şi imunităţi  au fost prezenţi 17 deputaţi, din totalul de 23 de membri ai Comisiei.
La şedinţa Comisiei pentru învăţământ, ştiinţă, tineret şi sport au fost prezenţi 15 deputaţi, din totalul de 25 de membri ai Comisiei.

În raport cu obiectul şi conţinutul reglementării, Legea face parte din categoria legilor organice.
Potrivit prevederilor art. 75 alin. (1) din Constituţia României, republicată, şi ale art.134 din Regulamentul Camerei Deputaţilor, republicat, cu modificările şi completările ulterioare, astfel cum a fost modificat acest articol prin H.C.D nr.14/2010, Camera Deputaţilor este prima Cameră sesizată.
În urma dezbaterilor şi a punctelor de vedere formulate, membrii celor două Comisii au hotărât, cu unanimitate de voturi, să propună plenului Camerei Deputaţilor adoptarea cererii de reexaminare formulată de Preşedintele României şi de respingere a Legii. 
	VICEPREŞEDINTE

Florin IORDACHE

	PREŞEDINTE

Prof. univ. dr. Cristian Sorin DUMITRESCU



	SECRETAR

Gabriel ANDRONACHE


	SECRETAR

Doina BURCĂU

	Consilier parlamentar

Rodica Penescu


	Şef serviciu – consilier parlamentar 
       Ioana Florina Mînzu    



PAGE  
2

_1408436004.unknown

